Pokémon Go -peli ilmestyi Suomen mobiilipelikauppoihin lauantaina.

Uusi Pokémon Go -mobiilipeli on aiheuttanut vaaratilanteita ulkomailla.

Suomen mobiilikauppoihin peli tuli ladattavaksi lauantaina.

Myös Suomessa on herännyt huoli pelin vaikutuksista esimerkiksi nuorten liikennekäyttäytymiseen.

Torniolainen nainen oli ajamassa lauantaina pitkin Tornion vilkasta Hallituskatua, kun hänen eteensä kurvasi pyörillä poikaporukka. Yksi pojista ei kuitenkaan jatkanut matkaansa eteenpäin tietä pitkin. Hän jarrutti, heitti pyörän syrjään, kaivoi kännykkänsä taskusta ja pyllisti takaa ajaneelle autolle.

- Poikalauma tuli kauhealla vauhdilla. Yksi heitti pyörän mäkeen ja juoksi täysillä suojatielle ottamaan Pokémonia kiinni. Ehdin juuri jarruttaa, ettei hän jäänyt alle, nainen kertoo.

Nainen tööttäsi, jolloin poika viimein huomasi auton. Hän säikähti ja lähti nopeasti pyörällä pois paikalta kaveriporukan mukana.

Torniolaisnainen kertoo, että hän säikähti äkkinäistä tilannetta. Hänen autonsa kamera tallensi tilanteen.

Pokémon Go -mobiilipeli tuli Suomessa lauantaina ladattavaksi mobiilikauppoihin. Peliä ladattiin jo viikonloppuna niin paljon, että palvelin oli ajoittain jumissa.

Peli tuli ladattavaksi Yhdysvalloissa edellisviikolla. Pelissä metsästetään Pokémon-hahmoja puhelimen kameran ja paikkatietojen avulla aidosta ympäristöstä, kuten kaduilta tai julkisista rakennuksista.

Sairas peli

- Lapset pelaavat täällä Torniossa uutta Pokémon-peliä ja liikkuvat miten sattuu. Peli on täällä kauhea hitti, ja niin varmaan muuallakin, nainen kertoo.

Nainen arvioi pojan olleen 10-11-vuotias. Hän kertoo nähneensä muutaman viime päivän ajan lapsia kaduilla pelaamassa peliä.

- Moni varmaan jää alle.

- Aivan sairas peli minun mielestäni. Ruumiita tulee vielä, jos sitä ei lopeteta.

Nainen on huolissaan ja toivoo, että vanhemmat kiinnittävä huomiota lastensa pelaamiseen.

- Itsellänikin on lapsi. Hirveää, jos joku lapsi jää tuon takia auton alle.